送楊嗣清國錄出倅廣漢
作者：李流謙
朝代：宋

paragraphs: 岱宗崢嶸乃爲嶽，丈夫可不志特達。
平生論人每如此，楊子入眼吁可愕。
清班突見頎而長，開口四坐薄曉霜。
自言磈磊不可茹，正須一吐空肝腸。
太學黄虀了殘業，又携束書去挈挈。
偃㦸韜戈吾已衰，快刀斫案子甚决。
古人作事令人驚，今人豈不如古人。
折枝要是不爲爾，長劍在手無蛟鯨。
楊子楊子吾所許，舉杯酌君肝膽露。
期君直到黄髮時，無使英名一塵汙。